钦定古今图书集成/明伦汇编/宫闱典/第133卷 > 李芳
## 钦定古今图书集成/明伦汇编/宫闱典/第133卷 > 李芳

按《明外史宦官传》：“芳，穆宗朝内官监太监也。帝初立，
芳以能持正见信任。初，世宗时，匠役徐杲以营造，躐
官工部尚书，修芦沟桥，所侵盗万计。隆庆元年二月，
芳劾之，时杲已削官，乃下狱遣戍。杲属冒太仆少卿
者一人，苑马卿二人，布政司参议二人，郎中一人，员
外郎三人，鸿胪丞、光禄署正等衔以百数。芳悉奏请”
裁汰，冗冒为清。而是时司礼诸阉有滕祥、孟冲、陈洪
者，方有宠，争倾国帑，饰奇技淫巧，以悦帝意。作鳌山灯，导帝为长夜饮，数不视朝。芳切谏，帝不悦。祥等复
媒孽之。帝遂怒，落职闲住。二年十一月复命杖芳八
十，下刑部狱，监禁待决。尚书毛恺等言：“芳罪状未明，
臣等莫知所置诘，非所以示天下公。”帝曰：“芳事朕无
礼，其锢之。”芳锢祥等益横。前司礼太监黄锦已革荫，
锦死，祥奏用其侄浦，袭原荫。工部尚书雷礼，世宗时
以土木容悦，至是知公论不予，劾祥“事事掣肘，如传
造箱柜、采办漆器、修补坛庙乐器，祥辄自加征，糜费
巨万。而工厂存留大木，斩截任意，用违其材。臣礼力
不能争，乞早赐罢。”帝不罪祥，而令礼致仕。冲传旨下
海户王印于镇抚司，论戍充军，法司不预。闻肃怀王
薨，辅国将军缙𤏳，其季父也，求袭。冲纳其厚贿，为之
内主。礼部引故事，执不可。给事中周诗、御史刘良弼
等皆争之。帝不听，竟封为肃王。洪尤贪肆窃柄，内阁
大臣亦有因之以进者，三人所糜国帑无算。帝享太
庙，皆冠进贤冠，服祭服以从爵赏，辞谢与六卿埒。廷
臣论劾者，太常少卿周怡以外补去，给事中石星、李
已、陈吾德，御史詹仰庇，尚宝丞郑履淳皆廷杖削籍。
三人各荫锦衣官至二十人，而芳独久系狱。四年四
月，刑科都给事中舒化等，以热审届期，请释芳等。部
议，“芳等二十五人已瘐死，其六存者，并宜释放。”诏释
芳充南京净军，其他获释者九人。